శతకాలతో చెలరేగిన రోహిత్, కోహ్లి.. భారత్ 337/6
TNN| Oct 29, 2017, 04.59 PM IST
కాన్పూర్: న్యూజిలాండ్‌తో జరుగుతున్న ఆఖరి వన్డేలో భారత్ భారీ స్కోరు సాధించింది. వైస్ కెప్టెన్ రోహిత్ శర్మ (147), కెప్టెన్ విరాట్ కోహ్లి (113) శతకాలతో చేలరేగిన వేళ.. టీమిండియా నిర్ణీత 50 ఓవర్లలో 6 వికెట్ల నష్టానికి 337 పరుగులు చేసింది. టాస్ ఓడి ముందుగా బ్యాటింగ్ చేసిన భారత్ 29 పరుగుల వద్ద శిఖర్ ధావన్ వికెట్ కోల్పోయింది. కానీ రోహిత్‌తో జత కలిసిన కోహ్లి రెండో వికెట్‌కు 230 పరుగుల భాగస్వామ్యాన్ని నెలకొల్పాడు. ఈ క్రమంలోనే రోహిత్ శర్మ వన్డేల్లో 15వ సెంచరీ పూర్తి చేసుకున్నాడు. కాన్పూర్‌లో రోహిత్‌కు ఇది వరుసగా రెండో భారీ సెంచరీ కావడం విశేషం. ఇదే తరుణంలో విరాట్ కూడా వన్డేల్లో 9000 పరుగుల మైలురాయిని చేరుకున్నాడు.
కోహ్లి సెంచరీ ముంగిట ఉన్న సమయంలో భారీ షాట్‌కు యత్నించిన రోహిత్ అవుటయ్యాడు. 147 పరుగుల వద్ద శాంట్నర్ బౌలింగ్‌లో సౌథీకి క్యాచ్ ఇచ్చి వెనుదిరిగాడు. తర్వాత కోహ్లి వన్డేల్లో 32వ సెంచరీ పూర్తి చేసుకున్నాడు. కానీ కాసేపటికే పాండ్య కూడా 8 రన్స్‌కే అవుటై నిరాశ పరిచాడు. సౌథీ బౌలింగ్‌లో భారీ షాట్‌కు యత్నించిన విరాట్ విలియమ్సన్‌కు క్యాచ్‌ ఇచ్చి అవుటయ్యాడు. ఆఖరి ఓవర్లలో ధోనీ (16 బంతుల్లో 25), జాదవ్ (18) ధాటిగా ఆడటంతో భారత్ భారీ లక్ష్యాన్ని కివీస్‌కు నిర్దేశించింది. కివీస్ బౌలర్లలో సౌథీ, మిల్నే, శాంట్నర్‌లకు చెరో రెండు వికెట్లు దక్కాయి.
రోహిత్ సిక్సర్ల రికార్డ్:
రెండు చూడ చక్కటి సిక్సర్లు బాదిన రోహిత్.. 150 సిక్సర్లను తన ఖాతాలో వేసుకున్నాడు. సచిన్, గంగూలీ, ధోనీ, యువరాజ్ తర్వాత ఈ ఘనత సాధించిన ఐదో భారత బ్యాట్స్‌మెన్‌గా రికార్డు నెలకొల్పాడు. షాహిద్ ఆఫ్రిదీ 160 ఇన్నింగ్స్‌ల్లో 150 సిక్సర్లు బాదగా, రోహిత్ 165 ఇన్నింగ్స్‌ల్లో ఈ ఘనత సాధించాడు.
విరాట్ రికార్డులు:
83 పరుగుల వ్యక్తిగత స్కోరు వద్ద కోహ్లి వన్డేల్లో 9000 పరుగులు పూర్తి చేసుకున్నాడు. విరాట్ 194 ఇన్నింగ్స్‌ల్లోనే ఈ ఫీట్ సాధించడం విశేషం. ఏబీ డివిలియర్స్ 205 ఇన్నింగ్స్‌ల్లో, గంగూలీ 228 ఇన్నింగ్స్‌ల్లో, సచిన్ 235 ఇన్నింగ్స్‌ల్లో ఈ ఘనత సాధించారు.
మూడు ఫార్మాట్లలో కలిపి ఈ ఏడాది 2000 పరుగులు పూర్తి చేసిన ఆటగాడిగా కోహ్లి రికార్డు నెలకొల్పాడు. వన్డేల్లో ఒకే కేలండర్ ఇయర్లో అత్యధిక పరుగులు చేసిన కెప్టెన్‌గానూ కోహ్లి రికార్డు నెలకొల్పాడు. 2007లో రిక్కీ పాంటింగ్ 1424 పరుగులు చేయగా.. విరాట్ దాన్ని బ్రేక్ చేశాడు.